《赋遗经阁》
宋代·张栻

生世岂云晚，六籍初未亡。
向来言外旨，瞠视多茫茫。
隐微会见独，如日照八荒。
始知传心妙，初岂隔毫芒。
绝学继颜孟，淳风返虞唐。
读书无妙解，数墨仍寻行。
况复志宠利，荆榛塞康庄。
自云稽古功，此病真膏肓。
君家屹飞阁，面对群山苍。
匪为登临娱，牙签富书藏。
邀予为着语，会意讵可忘。
一洗汉儒陋，活法付诸郎。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。